Kreator

Τα πρώτα χρόνια

Το συγκρότημα δημιουργήθηκε το 1982 με την ονομασία Tyrant, έχοντας τον Μίλε Πετρόζα στα φωνητικά και την κιθάρα, τον μπασίστα Ρομπ Φιορέτι και το ντράμερ Γιούργκεν "Ventor" Ρέιλ. Σύντομα, άλλαξαν το όνομα τους σε Tormentor και ηχογράφησαν δύο ντέμο, πριν αλλάξουν και πάλι το όνομα τους, σε Kreator. Μετά την ηχογράφηση ενός ακόμη ντέμο, υπέγραψαν συμβόλαιο με τη Noise Records, κυκλοφορώντας το πρώτο τους άλμπουμ, Endless Pain, τον Οκτώβριο του 1985.
Ακολούθησε ένα από τα καλύτερα άλμπουμ στην ιστορία του thrash metal, το Pleasure to Kill, το Νοέμβριο του 1986 με σαφή βελτίωση στον ήχο και την παραγωγή σε σύγκριση με το ντεμπούτο τους. Για το συγκεκριμένο δίσκο εντάχθηκε στο συγκρότημα ο κιθαρίστας Γιοργκ Τσεμπιατόφσκι, ο οποίος παρέμεινε τελικά σαν δίδυμο με τον Πετρόζα. Οι Kreator ξεκίνησαν την πρώτη τους περιοδεία και κυκλοφόρησαν το ΕΡ σινγκλ Flag of Hate.
Τον Οκτώβριο του 1987, οι Kreator κυκλοφόρησαν το δίσκο Terrible Certainty με το τραγούδι Toxic Trace να αποτελεί το πρώτο τους βίντεο κλιπ. Ακολούθησε το ζωντανά ηχογραφημένο ΕΡ Out of the Dark... Into the Light, το οποίο περιείχε και δύο νέα κομμάτια.

Εμπορική επιτυχία

Τον Ιούνιο του 1989, κυκλοφόρησαν έναν από τους καλύτερους δίσκους της καριέρας τους, το Extreme Aggression, με το συγκρότημα να προοδεύει ηχητικά αλλά και τις πωλήσεις του να ανεβαίνουν, ιδιαίτερα στην Ευρώπη. Το βίντεο του τραγουδιού Betrayer έλαβε πολλές μεταδόσεις από το τηλεοπτικό δίκτυο MTV και περιόδευσαν για πρώτη φορά στις Ηνωμένες Πολιτείες.
Ο Τσεμπιατόφσκι αντικαταστάθηκε από τον Φρανκ "Blackfire" Γκόστζικ με τον οποίο ηχογράφησαν το επιτυχημένο Coma of Souls, του οποίου το σινγκλ People of the Lie γνώρισε επιτυχία στο κοινό του heavy metal.
Τη δεκαετία του '90, οι Kreator πειραματίστηκαν με industrial αλλά και πιο ακραίους ήχους, λόγω της εμπορικής και ποιοτικής παρακμής του thrash metal. Οι πειραματισμοί αυτοί είναι φανεροί στο δίσκο Renewal του 1992, μετά την περιοδεία για την προώθηση του οποίου αποχώρησε ο μπασίστας Ρομπ Φιορέτι ο οποίος αντικαταστάθηκε από τον Αντρέας Χερτζ και το 1994, από τον Κρίστιαν "Speesy" Γκίσλερ. Σε αυτό το διάστημα, αποχώρησε για δύο χρόνια ο Γιούργκεν Ρέιλ και αντικαταστάθηκε από τον Τζο Κανγκελόσι.
Με αυτή τη σύνθεση, οι Kreator κυκλοφόρησαν το Cause for Conflict συνεχίζοντας να έχουν έντονες industrial επιρροές. Ο Κανγκελόσι έδωσε και πάλι τη θέση του στον Ρέιλ, ενώ ο Γκόστζικ αντικαταστάθηκε από τον Τόμι Βέτερλι με τον οποίο ηχογράφησαν  τους, επίσης πειραματικούς, δίσκους Outcast (1997) και Endorama (1999), σημειώνοντας χαμηλότερες πωλήσεις από τα προηγούμενα άλμπουμ τους.

Επιστροφή στον κλασικό τους ήχο

Το 2001, ο Βέτερλι αντικαταστάθηκε από τον Σάμι Ίλι-Σίρνιε και το συγκρότημα κυκλοφόρησε το Violent Revolution, επιστρέφοντας στον ήχο με τον οποίο έγιναν γνωστοί, λαμβάνοντας ιδιαίτερα θετικές κριτικές, ενώ ιδιαίτερα επιτυχημένη ήταν και η περιοδεία η οποία ακολούθησε.
Το 2003 κυκλοφόρησαν το ζωντανά ηχογραφημένο Live Kreation και δύο χρόνια αργότερα το Enemy of God, με αρκετά μελωδικά στοιχεία. Ο δίσκος ανέβηκε στο γερμανικό Top-20 και την επόμενη τριετία οι Kreator συνέχισαν περιοδεύοντας σε Ευρώπη, Βόρεια Αμερική και Ιαπωνία. Τον Ιανουάριο του 2009, κυκλοφόρησαν το Hordes of Chaos, το οποίο έφθασε στο # 16 της Γερμανίας και της Φινλανδίας, ενώ ήταν ο πρώτος δίσκος του συγκροτήματος που μπήκε στο Billboard 200. Οι Kreator περιόδευσαν για πρώτη φορά σαν πρώτο όνομα στις Ηνωμένες Πολιτείες, μαζί με τους Exodus.
Το 2010, περιόδευσαν και πάλι στη Βόρεια Αμερική γιορτάζοντας τα 25 τους χρόνια. Ακολούθησε η ευρωπαϊκή περιοδεία "Thrashfest" μαζί με τους Exodus, Death Angel και Suicidal Angels. Τον Ιούνιο του 2012 κυκλοφόρησαν το δέκατο τρίτο τους άλμπουμ, Phantom Antichrist, ανεβαίνοντας για πρώτη φορά στο Top-10 της πατρίδας τους, όπου έφθασαν στο # 5. Κατά την περιοδεία για την προώθηση του δίσκου, ηχογραφήθηκε στο Ομπερχάουζεν στις 22 Δεκεμβρίου 2012 το άλμπουμ Dying Alive, το οποίο έγινε ο δεύτερος δίσκος των Kreator που σκαρφάλωσε στο Top-10 των γερμανικών τσαρτ.
Το συγκρότημα ξεκίνησε το 2014 να δουλεύει πάνω στον επόμενο του δίσκο, ο οποίος θα κυκλοφορούσε, σύμφωνα με δηλώσεις του Πετρόζα, το 2017. Στις 14 Οκτωβρίου 2016, γνωστοποιήθηκε ότι ο δίσκος θα φέρει την ονομασία Gods of Violence και θα κυκλοφορήσει στις 27 Ιανουαρίου 2017. Έναν μήνα αργότερα, κυκλοφόρησε το βίντεο-κλιπ για το ομώνυμο κομμάτι του άλμπουμ, ενώ ανακοινώθηκε ότι για την προώθηση του οι Kreator θα περιοδεύσουν στην Ευρώπη τον Φεβρουάριο και τον Μάρτιο του 2017 με τους Sepultura, Soilwork και Aborted να ανοίγουν τις εμφανίσεις τους, πριν περιοδεύσουν μαζί με τους Obituary τον Μάρτιο και Απρίλιο στις Ηνωμένες Πολιτείες για την Decibel Magazine Tour. Ο δίσκος σκαρφάλωσε στην κορυφή των γερμανικών τσαρτ και το Top-10 στην Αυστρία, την Φινλανδία, την Τσεχία και την Ουγγαρία, ενώ μπήκε στο Top-75 της Μεγάλης Βρετανίας. Η μεγάλη επιτυχία του δίσκου, επανέφερε το ενδιαφέρον του μουσικού κοινού για τις αρχικές κυκλοφορίες των Kreator, με αποτέλεσμα να μπουν στις χαμηλές θέσεις του γερμανικού καταλόγου επιτυχιών τα Pleasure to Kill, Extreme Aggression και Coma of Souls.